ΓΡΑΠΤΗ ΕΡΩΤΗΣΗ E-2916/96 υποβολή: Paul Lannoye (V) προς την Επιτροπή (8 Νοεμβρίου 1996)

Θέμα: Δεδομένα και διευκρινίσεις όσον αφορά την αύξηση των μεταφορών που συνδέονται με το εμπόριο πλουτωνίου

Η αύξηση της εμπορίας πλουτωνίου στην Ευρώπη - καύσιμο που περιέχει πλουτώνιο, υπό μορφή οξειδίου Pu02, το οποίο προέρχεται από μονάδες επανεπεξεργασίας (Χάγη και Sellafield) - και το καύσιμο MOX (μεικτού οξειδίου) που προέρχεται από μονάδες κατασκευής (Dessel στο Βέλγιο, Marcoule και Cadarache στη Γαλλία) - έχει οδηγήσει σε σημαντική αύξηση των μεταφορών επικίνδυνων ουσιών και είναι ιδιαιτέρως σημαντικό να υπάρξει σωστή αξιολόγηση του κατά πόσον οι εν λόγω πρακτικές (επανεπεξεργασία και χρησιμοποίηση του καυσίμου ΜΟΧ) είναι δικαιολογημένες (βλ. το άρθρο 6 παράγραφος 2 της οδηγίας 96/29/ΕΥΡΑΤΟΜ ((ΕΕ L 159 της 29.06.1996, σελ. 1 )) σε σχέση με τους κινδύνους έκθεσης σε ραδιενέργεια που συνεπάγονται.

Εξάλλου, εκτός από τους κινδύνους έκθεσης που συνδέονται με την ίδια τη βιομηχανική διαδικασία, η μεταφορά μπορεί να συμβάλλει σημαντικά στην έκθεση των εργαζομένων και του κοινού.

Μπορεί η Επιτροπή να μας διαβιβάσει στοιχεία (αριθμό μεταφορών, μεταφερόμενες ποσότητες ανά όχημα) για τη μεταφορά οξειδίου του πλουτωνίου, ΜΟΧ και καυσίμων για τα έτη 1985, 1990 και 1995, καθώς και τις προβλέψεις της για το 2000, προσδιορίζοντας τον τρόπο μεταφοράς (οδική, σιδηροδρομική, εναέρια, θαλάσσια) και πόσες από τις μεταφορές αυτές γίνονται στο εσωτερικό της Ευρωπαϊκής Ένωσης ή προκύπτουν από συμφωνίες με τρίτες χώρες;

Συμπληρωματική απάντηση του κ. Παπουτσή εξ ονόματος της Επιτροπής (14 Απριλίου 1997)

Συμπληρώνοντας την απάντησή της της 17ης Δεκεμβρίου 1996 ((ΕΕ C 72, 7.3.1997. )), η Επιτροπή είναι τώρα σε θέση να ανακοινώσει τις ακόλουθες πληροφορίες.

Οι κίνδυνοι έκθεσης του πληθυσμού και του περιβάλλοντος, που συνδέονται με την ηλεκτρο-πυρηνική βιομηχανία, απορρέουν κυρίως από τις ίδιες τις βιομηχανικές διεργασίες, με τις οποίες μετατρέπεται η ουσία του πυρηνικού καυσίμου, και πολύ λιγότερο από την μεταφορά ραδιενεργών υλικών σε κατάλληλη συσκευασμένη μορφή, που επιτρέπει να αντιμετωπίζονται τα ατυχήματα κατά τη μεταφορά.

Ο κίνδυνος ακτινοβολιών από τη μεταφορά ραδιενεργών υλικών αποτελεί συνάρτηση της συχνότητας των ατυχημάτων κατά τη μεταφορά και των ενδεχομένων συνεπειών τους όσον αφορά τις ακτινοβολίες.

Όπως αναφέρει η ανακοίνωση στο Συμβούλιο και στο Ευρωπαϊκό Κοινοβούλιο για την ασφαλή μεταφορά ραδιενεργών υλικών στην Ευρωπαϊκή Ένωση ((Έγγρ. COM(96) 11 τελικό. )), η ανάλυση των ατυχημάτων και των συμβάντων κατά τη μεταφορά δείχνει ότι πολύ λίγα ατυχήματα είχαν σημαντικές συνέπειες όσον αφορά τις ακτινοβολίες από την άποψη της μόλυνσης του περιβάλλοντος και αποδεικνύει ότι η ακεραιότηταα των συσκευασιών μπορεί να διατηρηθεί σε πολλές περιστάσεις ατυχημάτων.

Όσον αφορά τον αριθμό μεταφορών κατά τα έτη 1985, 1990 και 1995, η Επιτροπή διαθέτει μόνον πληροφορίες που προκύπτουν από τους ελέγχους διασφαλίσεων της Ευρατόμ στην Κοινότητα και προέρχονται από τα λογιστικά στοιχεία των εγκαταστάσεων. Τα συνολικά αριθμητικά στοιχεία που συνάγονται κατά τον τρόπο αυτόν παρατίθενται στον κατωτέρω πίνακα, αλλά δεν καθιστούν δυνατή την επισήμανση του τρόπου μεταφοράς που χρησιμοποιήθηκε.

Δεν φάνηκε δυνατό στην Επιτροπή να πραγματοποιηθεί παρεκβολη έως το 2000, βάσει αυτών των αριθμητικών στοιχείων. Η εν λόγω παρεκβολή εξαρτάται, όντως σε μεγάλο βαθμό από τα διάφορα στοιχεία που θα καθορίσουν τις πολιτικές ενέργειας, μεταφορών εν γένει, ελεύθερης κυκλοφορίας και ανταγωνισμού κατά τα επόμενα έτη.

Ελάχιστη εκτίμηση (*) του αριθμού μεταφορών

>TABLE>

(*) Υποθέσεις που χρησιμοποιήθηκαν για τη διενέργεια της εκτίμησης

Λαμβάνονται υπόψη μόνον οι σημαντικές εγκαταστάσεις που αποστέλλουν ή παραλαμβάνουν τακτικά οξείδιο πλουτωνίου, καύσιμο ΜΟΧ ή ακτινοβολημένο καύσιμο.

Βάσει των λογιστικών στοιχείων μιας συγκεκριμένης ημέρας, τα σύνολα ιδίας φύσεως, που επισημαίνονται για αποστολή ή παραλαβή, θεωρούνται ως μία και μόνη μεταφορά.

Δεν έχουν ληφθεί υπόψη αποστολή ή παραλαβή μικρών ποσοτήτων ως δειγμάτων.